《送何都阃济南省亲至京还广》
明代·孙蕡

伊昔关河事征战，君家严君拥方面。
君拜元戎领大藩，虎旗耀日光于电。
北山之北南河南，鲸波虎垒相巉岩。
辕门上日开将阃，白马朱缨银作衔。
军中呼卢日向午，锦筵置酒夜击鼓。
龙潭降卒解西歌，翁源女儿学东语。
有时俘贼珠海头，海门六月如九秋。
牙旗挥天虎豹怒，霹雳迸火鱼龙愁。
银汉淋漓洗穹昊，严亲入觐承恩早。
角巾还第谁最高，君与君家兄弟好。
朅来宁亲东入齐，归舟一系蒋陵西。
莺花烂熳春如海，歌舞流连醉似泥。
蟾溪高彬故部曲，开宴斗门桥下屋。
宣州梨子鹅儿黄，吴姬指纤白如玉。
酒酣耳热悲故乡，孙蕡在座情更伤。
关河北去五千里，目断南天如许长。
秦淮水生风似雨，十辐蒲帆醉中举。
龙湾江口辞故人，小孤洲北失前侣。
知君第宅绕西湖，门对罗浮列画图。
梅花白白想犹昨，芦橘青青今有无。
三郎今年三十岁，平生与蕡最知己。
明岁春还若寄书，玉堂华馆西清里。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。